อธิบายดีล JMART-บีทีเอส
JMART จะได้เงินจากการเพิ่มทุนแบบ PP (Private Placement)  หรือขายให้บุคคลในวงจำกัด นั่นคือ จาก VGI  จำนวน 136 ล้านหุ้นที่ราคา 30.337 บาทต่อหุ้น
JMART จะได้เงินจากการเพิ่มทุนแบบ PP (Private Placement)  หรือขายให้บุคคลในวงจำกัด นั่นคือ จาก VGI  จำนวน 136 ล้านหุ้นที่ราคา 30.337 บาทต่อหุ้น
1 ก.ย. 2564

จะสรุปธุรกรรมล่าสุดมารับทราบกันอีกครั้ง ระหว่าง กลุ่มเจมาร์ท (JMART) กับ บีทีเอส
เริ่มจาก หุ้น JMART จะได้เงินจากการเพิ่มทุนแบบ PP (Private Placement)  หรือขายให้บุคคลในวงจำกัด นั่นคือ จาก VGI  จำนวน 136 ล้านหุ้นที่ราคา 30.337 บาทต่อหุ้น
และทำให้ VGI ถือหุ้นในเจมาร์ท 15.0%
เจมาร์ทยังเพิ่มทุนแบบ PP ให้กับ “ยู ซิตี้” หรือ U อีก 342 ล้านหุ้น ที่ราคา 30.337 บาทเช่นกัน
และยู ซิตี้ จะเข้ามาถือหุ้นในเจมาร์ท 9.9%
หากรวมสัดส่วนการถือหุ้นของทั้ง VGI และ U
ทำให้ 2 บริษัทนี้ถือหุ้นในเจมาร์ทรวม 24.9% ไม่ต้องทำเทนเดอร์ออฟเฟอร์
ขณะที่ “กลุ่มสุขุมวิทยา” ยังถือหุ้นใหญ่ในเจมาร์ท
การเพิ่มทุนแบบ PP ของเจมาร์ท ครั้งนี้ ทำให้ได้เงินมากว่า 1.038 หมื่นล้านบาท
ดีลยังไม่จบเพียงเท่านี้
นั่นเพราะ SINGER ที่ เจมาร์ทถือหุ้นอยู่  35.23% นั้น
ทางซิงเกอร์ฯ จะออกหุ้นเพิ่มทุนแบบ PP ให้กับ “ยู ซิตี้” จำนวน 197 ล้านหุ้น และจะมี SINGER-W3 ให้ ยู ซิตี้ อีกจำนวน 11.56 ล้านหน่วย อัตราใช้สิทธิ 1 : 1 ราคาใช้สิทธิ 36.3 บาท
วอร์แรนต์นี้มีอายุ 1 ปีครึ่ง
และยังมีการออกหุ้นแบบ Right Offering หรือ RO จำนวน 96 ล้านหุ้น ราคา 36.3 บาท ต่อหุ้น
จากการเพิ่มทุนรอบนี้จะทำให้ ยู ซิตี้ ถือหุ้นในซิงเกอร์ฯ คิดเป็นสัดส่วน 24.9%
แต่มีข้อแม้ว่า U จะต้องใช้สิทธิครบจำนวน
ส่วนเจมาร์ทนั้นจะถือหุ้นซิงเกอร์ลดสัดส่วนลงมาเหลือ 26.5%
เท่านั้นยังไม่พอ
JMT หรือ บมจ.เจ เอ็ม ที เน็ทเวอร์ค เซอร์วิสเซ็ส ที่เจมาร์ทถือหุ้นอยู่ 53.95%
ทาง JMT ได้ประกาศเพิ่มทุนแบบ RO อัตราส่วน 4.558 : 1 คิดเป็นจำนวนหุ้น 240.9 ล้านหุ้น ราคาเพิ่มทุน 41.5 บาท
การเพิ่มทุนแบบ RO ของ JMT
ทำให้เจมาร์ทจะได้รับเงินอีก 1 หมื่นล้านบาท
ขณะเดียวกัน JMT ยังออก JMT-W4 ให้กับผู้ที่จองซื้อหุ้นเพิ่มทุน RO ใน อัตราส่วน 3.418 (หุ้นเพิ่มทุน RO) : 1 (วอร์แรนต์) โดยวอร์แรนต์มีอัตราการใช้สิทธิ 1 : 1 ที่ราคาใช้สิทธิ 90 บาท และมีอายุ 3 ปี
ธุรกรรมทางการเงินระหว่างเจมาร์ท กับบีทีเอส จะเป็นแบบนี้แหล่ะ
ส่วนที่เหลือนั้นคือความร่วมมือกันทางธุรกิจที่ต่างจะใช้จุดแข็งของแต่ละกลุ่มมาแสวงหา “โอกาส” ร่วมกัน
มีนัยสำคัญเพื่อต่อยอดหรือขยายธุรกิจออกไปให้เติบใหญ่
โครงการแรกที่จะเริ่มเห็นในไตรมาส 1/2565
นั่นคือ กลุ่มเจมาร์ทจะมีบริษัทอีกแห่งคือ “เจ ฟินเทค” ที่เป็นเจ้าของเหรียญ “JFin Coin”
เบื้องต้น ทางกลุ่มบีทีเอส จะมีการนำ JFin Coin มาใช้กับกลุ่มบีทีเอส ซึ่งล่าสุด ยังไม่ได้เปิดเผยออกมาว่า จะมีส่วนไหน หรือกับธุรกิจไหนบ้างในกลุ่มบีทีเอส
นี่คือประเด็นที่ต้องติดตาม
ส่วนโครงการอื่น ๆ น่าจะค่อย ๆ ทยอยตามกันมา
ประเด็นที่น่าสนใจของดีลทั้ง 2 กลุ่มนี้ คือ เจมาร์ท เติบโตมาจากธุรกิจโมบาย ก่อนจะค่อยขยับตัวเองมาเป็นกลุ่มธุรกิจการลงทุนทางการเงิน
การลงทุนทางการเงินของเจมาร์ทที่ว่านี้ เป็น Mega Trends หรือ ธุรกิจสมัยใหม่ มีอัตราการเติบโตสูงมาก
ทว่าเจมาร์ท อาจจะยังติดขัดเรื่องของฐานทุนบ้าง
ส่วนบีทีเอส เป็นกลุ่มธุรกิจแบบดั้งเดิม หรือ Traditional  อย่างอสังหาริมทรัพย์
ผู้บริหารของบีทีเอส ออกมายอมรับว่า เติบโตยาก
และไม่ค่อยมีกำไร หรืออาจแทบจะไม่มีกำไรเลย
แต่จุดแข็งของบีทีเอสคือ “ฐานทุน”
เมื่อฝ่ายหนึ่งมีฐานทุนที่เข้มแข็ง และอีกฝ่ายอยู่ในกลุ่มธุรกิจเมกะเทรนด์
จึงเป็นการ “ซินเนอยี่” (synergy) ที่มีพลังส่งสูงมาก
ประกอบกับการที่ผู้บริหารของทั้ง 2 กลุ่ม ต่างมีประสบการณ์ด้านการลงทุนสูงอยู่แล้ว
จึงไม่น่าแปลกใจว่าทำไมราคาหุ้นของกลุ่มเจมาร์ท ทั้ง JMT SINGER และ J หรือตัวแม่เองคือ JMART
และบีทีเอส อย่าง VGI และ U
ราคาต่างปรับขึ้นอย่างร้อนแรงนับจากดีลได้ถูกประกาศออกมาเป็นทางการ